จับตา “ศาลรธน.” พิจารณารับคำร้องร่างพ.ร.บ.งบปี 63 บ่ายนี้! “ชวน” เชื่อมีทางออก
จับตา “ศาลรธน.” พิจารณารับคำร้องร่าง พ.ร.บ.งบปี 63 บ่ายนี้! "ชวน" วอนอย่าด่วนสรุป-เชื่อปัญหามีทางออก
จับตา “ศาลรธน.” พิจารณารับคำร้องร่าง พ.ร.บ.งบปี 63 บ่ายนี้! "ชวน" วอนอย่าด่วนสรุป-เชื่อปัญหามีทางออก
29 ม.ค. 2563

ผู้สื่อข่าวรายงานจากศาลรัฐธรรมนูญว่า ในช่วงบ่ายวันนี้ที่ประชุมตุลาการศาลรัฐธรรมนูญ จะมีการพิจารณารับหรือไม่รับคำร้องในเรื่องที่นายชวน หลีกภัย ประธานสภาผู้แทนราษฎร ส่งเรื่องให้วินิจฉัยเกี่ยวกับความชอบด้วยรัฐธรรมนูญของร่าง พ.ร.บ.งบประมาณรายจ่ายประจำปีงบประมาณ พ.ศ. 2563 ตามที่ ส.ส.ฝ่ายค้านและรัฐบาลเข้าชื่อนำเสนอมา หลังเกิดกรณี ส.ส.เสียบบัตรลงคะแนนแทนกันในการพิจารณาร่าง พ.ร.บ.งบประมาณฯ ดังกล่าว
โดยนายชวน กล่าวว่า ขอให้รอติดตามผลประชุมของตุลาการศาลรัฐธรรมนูญในการพิจารณาคำร้องของ ส.ส.ฝ่ายรัฐบาลและฝ่ายค้านที่ให้วินิจฉัยกระบวนการพิจารณาร่าง พ.ร.บ.งบประมาณรายจ่ายประจำปีงบประมาณ 2563 ที่เกิดกรณี ส.ส.เสียบบัตรลงมติแทนกัน โดยอย่าไปคาดเดาล่วงหน้า และเชื่อว่าจะมีทางออกในการแก้ปัญหาดังกล่าว
“วันนี้จะติดตามว่าศาลรัฐธรรมนูญจะพิจารณารับคำร้องหรือไม่ ขออย่าเพิ่งไปสมมติว่าศาลฯไม่รับคำร้อง ทุกอย่างมีทางออก ไม่มีทางตัน” นายชวน กล่าว
ส่วนการยื่นญัตติขอเปิดอภิปรายไม่ไว้วางใจรัฐบาลของฝ่ายค้านนั้น ประธานสภาผู้แทนราษฎร กล่าวว่า ขณะนี้ยังไม่มีการนัดจากฝ่ายค้าน หากมีความคืบหน้าจะแจ้งให้ทราบอีกครั้ง